## Barrachina exigix al Govern d’Espanya que defenga a Europa els regants i la modernització de regadius

*** El conseller d’Agricultura clausura la jornada sobre els ‘Reptes de la gestió de l’aigua’, organitzada per la Federació de Regants de la Comunitat Valenciana
* El Consell invertix 96,5 milions d’euros en la modernització de regadius i infraestructures hídriques**

El conseller d’Agricultura, Aigua, Ramaderia i Pesca, Miguel Barrachina, ha recordat a Utiel que el Consell invertix 96,5 milions d’euros en modernització de regadius i en infraestructures hídriques i ha assegurat que “el Consell exigirà al Govern d’Espanya que defenga a Europa els regants i que la nova PAC no deixe de banda la modernització dels regadius”.

“Volem que es mantinguen les inversions en modernització de regadius i no permetrem que es perda eixa oportunitat, perquè volem continuar sent cada vegada més eficients”.

Barrachina ha explicat que “som conscients de la importància d’estalviar fins a l’última gota i, per això, estem invertint en una gestió eficient d’un recurs tan valuós en esta terra com és l’aigua”.

El conseller d’Agricultura, Aigua, Ramaderia i Pesca ha fet estes declaracions durant la clausura de la jornada sobre els reptes de la gestió de l’aigua, organitzada a Utiel per la Federació de Regants de la Comunitat Valenciana (FECOREVA).

El conseller ha recordat que la Comunitat Valenciana, des del punt de vista hídric, està en una situació d’estrés permanent, donada l’escassetat d’aigua estructural. Per això, ha subratllat la importància de les ajudes que atorga el seu departament al sector, així com les inversions, que només en modernització de regadius superen els 38,8 milions d’euros, i que permeten millorar la sostenibilitat, productivitat i competitivitat del sector agrari.

El conseller ha recordat les ajudes a les comunitats de regants per a millorar i adequar les xarxes de reg, amb l’objectiu d’aconseguir un estalvi de l’aigua, executar obres que afavorisquen la captació i distribució d’aigua en les zones més necessitades hídricament, o per a incrementar la superfície de reg localitzat.

Fecha: 17/11/2025